**Pakuotės lapelis: informacija pacientui**

**COLDREX MaxGrip MENTHOL & BERRIES 1000 mg/10 mg/70 mg milteliai geriamajam tirpalui**

Paracetamolis, fenilefrino hidrochloridas, askorbo rūgštis

**Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.**

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.

* Neišmeskite šio lapelio, nes vėl gali prireikti jį perskaityti.
* Jeigu norite sužinoti daugiau arba pasitarti, kreipkitės į vaistininką.
* Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
* Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

**Apie ką rašoma šiame lapelyje?**

1. Kas yra COLDREX MaxGrip MENTHOL & BERRIES ir kam jis vartojamas

2. Kas žinotina prieš vartojant COLDREX MaxGrip MENTHOL & BERRIES

3. Kaip vartoti COLDREX MaxGrip MENTHOL & BERRIES

4. Galimas šalutinis poveikis

5. Kaip laikyti COLDREX MaxGrip MENTHOL & BERRIES

6. Pakuotės turinys ir kita informacija

**1. Kas yra COLDREX MaxGrip MENTHOL & BERRIES ir kam jis vartojamas**

COLDREX MaxGrip MENTHOL & BERRIES skirtas trumpalaikiam peršalimo ir gripo simptomų lengvinimui.

COLDREX MaxGrip MENTHOL & BERRIES sudėtyje yra trys veikliosios medžiagos:

* paracetamolis, kuris sumažina skausmą ir temperatūrą karščiuojant;
* fenilefrino hidrochloridas, kuris sumažina nosies gleivinės paburkimą ir palengvina kvėpavimą;
* vitaminas C (askorbo rūgštis), kuris papildo vitamino C kiekį, prarandamą ankstyvose peršalimo ir gripo stadijose.

Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

**2. Kas žinotina prieš vartojant COLDREX MaxGrip MENTHOL & BERRIES**

**COLDREX MaxGrip MENTHOL & BERRIES vartoti draudžiama:**

* jeigu yra alergija veikliosioms arba bet kuriai pagalbinei šio vaisto medžiagai (jos išvardytos 6 skyriuje);
* jeigu padidėjęs kraujo spaudimas (hipertenzija);
* jeigu padidėjęs skydliaukės aktyvumas (hipertiroidizmas);
* jeigu sergate cukriniu diabetu;
* jeigu sergate širdies liga;
* jeigu sergate uždaro kampo glaukoma (padidėjęs spaudimas akies viduje);
* jeigu sergate feochromocitoma (antinksčių navikas);
* jeigu sergate kepenų ar sunkia inkstų liga;
* jeigu esate nėščia ar žindote kūdikį;
* jeigu vartojate vaistų, mažinančių nosies paburkimą, slopinančių apetitą, vaistų nuo peršalimo ar apetitą didinančių vaistų;
* jeigu vartojate tokius vaistus depresijai gydyti kaip triciklius antidepresantus, betablokatorius arba monoaminooksidazės inhibitorius (MAOI) bei dvi savaites po MAOI vartojimo;
* jaunesniems kaip 16 metų vaikams ir paaugliams.

**Įspėjimai ir atsargumo priemonės**

Pasitarkite su gydytoju arba vaistininku, prieš pradėdami vartoti COLDREX MaxGrip MENTHOL & BERRIES.

Nevartokite kartu jokių kitų vaistų, kurių sudėtyje yra paracetamolio, ar vaistų nuo kosulio ar peršalimo, gripo ir nosies gleivinės paburkimo ar užgulusios nosies.

Per didelės paracetamolio dozės gali sukelti sunkų kepenų pažeidimą.

Pasitarkite su gydytoju, prieš pradėdami vartoti COLDREX MaxGrip MENTHOL & BERRIES, jeigu:

* padidėjusi prostata arba Jums sunku šlapintis;
* sergate kraujagyslių liga, vadinama Reino (*Raynaud)* fenomenu (kuris pasireiškia rankų ar kojų pirštų skausmu, atsiradusiu dėl šalčio ar streso poveikio);
* sergate inkstų liga;
* yra lėtinis mitybos nepakankamumas;
* reguliariai vartojate alkoholį;
* sergate Žilberto (*Gilbert*) sindromu (nehemolizine šeimine gelta);
* vartojate kitų vaistų, kurie veikia kepenų funkciją;
* Jums trūksta fermento gliukozės 6-fosfato dehidrogenazės (gali pasireikšti hemolizinė mažakraujystė – raudonųjų kraujo kūnelių irimas);
* sergate hemolizine anemija (Jūsų organizme yra sumažėjęs raudonųjų kraujo kūnelių (eritrocitų) skaičius, kuris gali kliniškai pasireikšti blyškia oda, bendru silpnumu ar oro trūkumu);
* yra dehidratacija (vandens kiekio organizme sumažėjimas);
* esate senyvo amžiaus, suaugęs ar paauglys, kurio kūno svoris mažesnis nei 54 kg;
* yra šlapimo susilaikymas ar šlapimo takų akmenys (negalima vartoti daugiau kaip 1 g vitamino C per parą);
* sergate astma arba Jums yra padidėjęs jautrumas acetilsalicilo rūgščiai, pasireiškiantis bronchų spazmu (galima panaši kryžminė reakcija į paracetamolį);
* sergate sunkia infekcine liga, nes gali padidėti metabolinės acidozės rizika.

Metabolinės acidozės simptomai yra:

* gilus, pagreitėjęs, sunkus kvėpavimas;
* pykinimas, vėmimas;
* apetito praradimas.

Jeigu pajutote šių simptomų derinį, nedelsiant kreipkitės į gydytoją.

Galvos skausmams gydyti ilgą laiką vartojant bet kokio tipo skausmą malšinančius vaistus, galvos skausmai gali sustiprėti. Jeigu taip nutiko arba yra įtariama, kad galėjo nutikti, reikia kreiptis į gydytoją ir nutraukti gydymą. Vaistų perdozavimas, esant galvos skausmams, turi būti įtariamas pacientams, kuriems dažnai arba kasdien skauda galvą, nepaisant (arba dėl) reguliaraus galvos skausmus malšinančių vaistų vartojimo.

**Vaikams ir paaugliams**

Jaunesniems kaip 16 metų vaikams ir paaugliams šio vaisto vartoti negalima.

**Kiti vaistai ir COLDREX MaxGrip MENTHOL & BERRIES**

Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Pasitarkite su gydytoju, jeigu vartojate:

* kitus vaistus, kurių sudėtyje yra paracetamolio;
* varfariną ir kitus panašius kraujo krešėjimą slopinančius vaistus;
* vaistus, mažinančius padidėjusį kraujo spaudimą, pvz., betablokatorius;
* digoksiną ir kitus panašius vaistus širdies ligoms gydyti;
* apetitą slopinančius vaistus;
* apetitą didinančius vaistus;
* vaistus depresijai gydyti, tokius kaip tricikliai antidepresantai (pvz., amitriptilinas) ar monoaminooksidazės inhibitoriai (MAOI);
* ergotaminą ir metilsergidą;
* metoklopramidą arba domperidoną (vaistus nuo pykinimo ir vėmimo);
* kolestiraminą (vaistą padidėjusiai cholesterolio koncentracijai kraujyje mažinti);
* probenecidą (vaistą podagrai gydyti);
* vaistus, kurie gali paveikti kepenų funkciją, tokius kaip fenitoiną, fenobarbitalį, karbamazepiną, rifampiciną, izoniazidą ir paprastųjų jonažolių (*Hypericum perforatum*).

**COLDREX MaxGrip MENTHOL & BERRIES** **vartojimas su alkoholiu**

Vartojant šio vaisto negalima gerti alkoholinių gėrimų dėl galimo kepenų pažeidimo.

**Nėštumas ir žindymo laikotarpis**

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Vaisto nėštumo metu ir žindymo laikotarpiu vartoti negalima.

**Vairavimas ir mechanizmų valdymas**

Pavartojus COLDREX MaxGrip MENTHOL & BERRIES pacientams nepatartina vairuoti ir valdyti mechanizmų, jei pasireiškia galvos svaigimas.

**COLDREX MaxGrip MENTHOL & BERRIES** **sudėtyje yra sacharozės, aspartamo (E951), saulėlydžio geltonojo (E110), karmosino (E122) ir natrio**

Kiekviename šio vaisto paktėlyje yra 5 g cukraus (sacharozės). Būtina atsižvelgti cukriniu diabetu sergantiems pacientams. Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Kiekviename šio vaisto paketėlyje yra 80 mg aspartamo. Aspartamas yra fenilalanino šaltinis. Jis gali būti kenksmingas sergantiems fenilketonurija, reta genetine liga, kuria sergant fenilaninas kaupiasi organizme, nes organizmas negali jo tinkamai pašalinti.

Vaisto sudėtyje yra saulėlydžio geltonojo (E110) ir karmosino (E122). Šios medžiagos gali sukelti alerginių reakcijų.

Kiekviename šio vaisto paketėlyje yra 117 mg natrio (valgomosios druskos sudedamosios dalies). Tai atitinka 6 % didžiausios rekomenduojamos natrio paros normos suaugusiesiems.

**3. Kaip vartoti COLDREX MaxGrip MENTHOL & BERRIES**

Visada vartokite šį vaistą tiksliai, kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Visada vartokite mažiausią veiksmingą dozę, reikalingą palengvinti Jūsų simptomams.

*Suaugusiesiems (įskaitant senyvo amžiaus) ir 16 metų bei vyresniems paaugliams, kurių kūno svoris didesnis nei 54 kg*

Rekomenduojama dozė yra 1 paketėlis kas 4–6 valandas, jei reikia.

Nevartokite daugiau kaip 4 paketėlių per parą.

Nevartokite dažniau nei kas 4 valandas.

Negalima viršyti nurodytos dozės.

Pacientams, sergantiems kepenų ar sunkiu inkstų nepakankamumu, šio vaisto vartoti negalima. Esant vidutinio sunkumo ar lengvam inkstų nepakankamumui, vaisto vartoti rekomenduojama ne dažniau kaip kas 6 valandas.

Nevartokite vaisto ilgiau kaip 3 dienas. Jei po 3 dienų negalavimo simptomai nepraeina, nebevartokite COLDREX MaxGrip MENTHOL & BERRIES ir kreipkitės į gydytoją.

**Vartojimas vaikams ir paaugliams**

Jaunesniems kaip 16 metų vaikams ir paaugliams šio vaisto vartoti neglima.

COLDREX MaxGrip MENTHOL & BERRIES išgerkite kaip šiltą gėrimą.

Suberti vieno paketėlio turinį į stiklinę ar puodelį, pripilti karšto vandens ir gerai išmaišyti. Jei reikia, įpilti šalto vandens.

**Ką daryti pavartojus per didelę COLDREX MaxGrip MENTHOL & BERRIES dozę**

Nedelsdami kreipkitės į gydytoją, net jeigu nejaučiate jokių simptomų, nes gresia sunkaus kepenų nepakankamumo rizika. Labai svarbu kreiptis į gydytoją, net jeigu jaučiatės gerai. Išgėrus per daug paracetamolio, yra pavojus, kad gali būti smarkiai pažeistos kepenys, o tai gali pasireikšti tik po kurio laiko.

**Pamiršus pavartoti COLDREX MaxGrip MENTHOL & BERRIES**

Negalima vartoti dvigubos dozės norint kompensuoti praleistą dozę.

Nevartoti dažniau nei kas 4 valandas.

**4. Galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

**Reti šalutinio poveikio reiškiniai (gali pasireikšti rečiau kaip 1 iš 1 000 asmenų):**

* alerginės ir padidėjusio jautrumo reakcijos;
* akių vyzdžių išsiplėtimas, greitai padidėjęs akispūdis (ūminis glaukomos priepuolis), dažniausiai vystosi uždaro kampo glaukoma sergantiems asmenims;
* greitesnis ir neritmingas širdies plakimas;
* išbėrimas, dilgėlinė, alerginis dermatitas;
* šlapinimosi sutrikimai (šlapimo susilaikymas) ar skausmas šlapinantis, dažniausiai vystosi asmenims, patiriantiems šlapimo pūslės obstrukcijos požymių, pavyzdžiui, esant prostatos hipertrofijai.

**Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):**

* alerginės reakcijos, kurios gali būti sunkios, pavyzdžiui, odos išbėrimas, odos pleiskanojimas, niežėjimas, odos sričių patinimas ir paraudimas, kartais lydymas dusulio ar burnos, lūpų, liežuvio, ryklės ir veido patinimo (angioneurozinė edema);
* sunkios odos reakcijos (pūslių susidarymas, odos lupimasis):
* kvėpavimo sutrikimai, tokie kaip bronchų spazmas, kurie yra labiau tikėtini, jei pasireiškė anksčiau, vartojant kitų skausmą malšinančių vaistų, pavyzdžiui, aspirino ar ibuprofeno;
* kraujavimas, kraujosruvos, karščiavimas ir infekcijos, pavyzdžiui, ryklės ir opų infekcijos dėl trombocitų ir leukocitų skaičiaus sumažėjimo kraujyje;
* kepenų sutrikimai;
* drumstas šlapimas.

**Dažnis nežinomas (negali būti apskaičiuotas pagal turimus duomenis):**

* nervingumas, sutrikęs miegas (nemiga);
* galvos skausmas, galvos svaigimas;
* padidėjęs kraujospūdis;
* vėmimas (pykinimas).

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Sveikatos priežiūros ar farmacijos specialisto pranešimo apie įtariamą nepageidaujamą reakciją formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

.

**5. Kaip laikyti COLDREX MaxGrip MENTHOL & BERRIES**

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 30 °C temperatūroje.

Ant dėžutės po „Tinka iki“ ir paketėlio po „EXP“nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

**6. Pakuotės turinys ir kita informacija**

**COLDREX MaxGrip MENTHOL & BERRIES sudėtis**

* Veikliosios medžiagos yra 1000 mg paracetamolio, 10 mg fenilefrino hidrochlorido ir 70 mg askorbo rūgšties (vitamino C).
* Pagalbinės medžiagos yra sacharozė, bevandenis natrio citratas, vyno rūgštis, aspartamas (E951), uogų aromatinė medžiaga (sudėtyje yra mentolio, sacharozės, maltodekstrino, modifikuoto kukurūzų krakmolo, augalinio aliejaus), juodųjų serbentų spalvos pigmentas (sudėtyje yra saulėlydžio geltonojo (E110), karmosino (E122) ir žaliojo S E142), natrio chlorido, natrio sulfato ir lakiųjų medžiagų mišinio).

**COLDREX MaxGrip MENTHOL & BERRIES išvaizda ir kiekis pakuotėje**

Blyškiai rausvos spalvos milteliai, turintys būdingą vaisių ir mentolio kvapą. Vienoje pakuotėje yra 5 arba 10 paketėlių, kiekviename iš jų yra 7,6 g miltelių.

Gali būti tiekiamos ne visų dydžių pakuotės.

**Registruotojas ir gamintojas**

**Registruotojas**

Richard Bittner AG

Reisnerstraße 55-57

A-1030 Wien

Austrija

**Gamintojas**

SmithKline Beecham, S.A.

Carretera de Ajalvir, km.2.500

28806 Alcalá de Henares, Madrid

Ispanija

arba

Wrafton Laboratories Limited

Exeter Road, Wrafton, Braunton

EX33 2DL

Jungtinė Karalystė

arba

Omega Pharma International NV

Venecoweg 26

B-9810 Nazareth

Belgija

**Šis pakuotės lapelis paskutinį kartą peržiūrėtas 2021-11-11.**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje <http://www.vvkt.lt/>.